Komission asetus (EY) N:o 98/2003,
annettu 20 päivänä tammikuuta 2003,
syrjäisimpien alueiden alustavien hankintataseiden ja yhteisön tukien vahvistamisesta ihmisravinnoksi, jalostukseen ja maatalouden tuotantopanoksina käytettävien tiettyjen välttämättömien tuotteiden sekä elävien eläinten ja munien hankkimiseksi neuvoston asetusten (EY) N:o 1452/2001, (EY) N:o 1453/2001 ja (EY) N:o 1454/2001 mukaisesti
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjä maataloustuotteita koskevista erityistoimenpiteistä Ranskan merentakaisten departementtien hyväksi, direktiivin 72/462/ETY muuttamisesta ja asetusten (ETY) N:o 525/77 ja (ETY) N:o 3763/91 kumoamisesta (Poseidom) 28 päivänä kesäkuuta 2001 annetun neuvoston asetuksen (EY) N:o 1452/2001(1) ja erityisesti sen 3 artiklan 6 kohdan, 6 artiklan 5 kohdan ja 7 artiklan 2 kohdan,
ottaa huomioon tiettyjä maataloustuotteita koskevista erityistoimenpiteistä Azorien ja Madeiran hyväksi ja asetuksen (ETY) N:o 1600/92 kumoamisesta (Poseima) 28 päivänä kesäkuuta 2001 annetun neuvoston asetuksen (EY) N:o 1453/2001(2) ja erityisesti sen 3 artiklan 6 kohdan ja 4 artiklan 5 kohdan,
ottaa huomioon tiettyjä maataloustuotteita koskevista erityistoimenpiteistä Kanariansaarten hyväksi ja asetuksen (ETY) N:o 1601/92 kumoamisesta (Poseican) 28 päivänä kesäkuuta 2001 annetun neuvoston asetuksen (EY) N:o 1454/2001(3), sellaisena kuin se on viimeksi muutettuna komission asetuksella (EY) N:o 1922/2002(4), ja erityisesti sen 3 artiklan 6 kohdan ja 4 artiklan 5 kohdan,
sekä katsoo seuraavaa:
(1) Asetusten (EY) N:o 1452/2001, (EY) N:o 1453/2001 ja (EY) N:o 1454/2001 soveltamista koskevat yksityiskohtaiset säännöt Ranskan merentakaisten departementtien (DOM), Madeiran, Azorien ja Kanariansaarten (jäljempänä "syrjäisimmät alueet") tiettyjen maataloustuotteiden erityisten hankintajärjestelmien osalta vahvistetaan komission asetuksessa (EY) N:o 20/2002(5), sellaisena kuin se on viimeksi muutettuna asetuksella (EY) N:o 1215/2002(6).
(2) Asetusten (EY) N:o 1452/2001, (EY) N:o 1453/2001 ja (EY) N:o 1454/2001 2 artiklan säännösten soveltamiseksi on syytä vahvistaa erityisiin hankintajärjestelmiin kuuluvien tuotteiden alustava hankintatase ja varsinkin erityiseen hankintajärjestelmään kuuluvien tuotteiden määrät sekä yhteisöstä tapahtuvaan hankintaan myönnettävät tuet.
(3) Asetusten (EY) N:o 1452/2001, (EY) N:o 1453/2001 ja (EY) N:o 1454/2001 mukaisesti sekä asetuksen (EY) N:o 20/2002 6 artiklan soveltamiseksi tuen määrää vahvistettaessa otetaan huomioon syrjäisimpien alueiden markkinoille suuntautuvien kuljetusten lisäkustannukset ja hinnat kolmansiin maihin suuntautuvassa viennissä sekä maatalouden tuotantopanosten tai jalostukseen tarkoitettujen tuotteiden osalta saaristoluonteesta ja syrjäisimpien alueiden asemasta johtuvat lisäkustannukset.
(4) Näin ollen on tarpeen vahvistaa kunkin tuotteen kiinteämääräiset tuet, joita mukautetaan käyttötarkoituksen mukaan. Muun yhteisön kanssa käytävän kaupan ja suunniteltujen tukien taloudellisten näkökohtien ottamiseksi erityisesti huomioon on lisäksi syytä vahvistaa viitteellinen tukimäärä suhteessa samankaltaisten tuotteiden viennissä kolmansiin maihin myönnettäviin tukiin. Tätä määrää sovelletaan, jos se ylittää edellä mainitut kiinteämääräiset tuet.
(5) Azorien, Madeiran ja Kanariansaarten jalostettujen hedelmien ja vihannesten alalla näiden tukien vahvistaminen ainoastaan kuljetusten lisäkustannusten, syrjäisyyden ja saariaseman perusteella johtaisi tähän asti myönnettyjen määrien huomattavaan vähenemiseen. Kyseisten alojen häiriöiden välttämiseksi ja tuotantotoiminnan sopusointuisen kehityksen varmistamiseksi on syytä porrastaa alennus kahden vuoden ajalle, vaikka tämä edellyttäisikin nykyisten kauppavirtojen tutkinnan jatkamista ja suunniteltujen tukien taloudellisen vaikutuksen huomioon ottamista.
(6) Kaikkein syrjäisimpien alueiden karjankasvatusalan kehitystä ja siitoseläinten hankintaedellytyksiä koskevaa tarkempaa tutkimusta odotettaessa on syytä määrittää uudelleen väliaikaisesti tukikelpoisten eläinten ja munien määrä ja tarvittaessa näiden hankintojen tekemiseksi myönnettävät tuet samalla kun otetaan huomioon asetuksen (EY) N:o 1452/2001 6 ja 7 artiklassa, asetuksen (EY) N:o 1453/2001 4 artiklassa ja asetuksen (EY) N:o 1454/2001 4 artiklassa tarkoitetut perusteet.
(7) Kunkin alan eri tuotteiden erityisominaisuuksien huomioon ottamiseksi on tarvittavissa määrin aiheellista täsmentää, kuten asetusten (EY) N:o 1452/2001, (EY) N:o 1453/2001 ja (EY) N:o 1454/2001 3 artiklassa säädetään, tuen myöntämistä ja määrien huomioon ottamista koskevat yksityiskohtaiset säännöt toimitettaessa yhteisön tuotteita kaikkein syrjäisimmille alueille.
(8) Kaikkein syrjäisimpien alueiden alustavien hankintataseiden ja yhteisön tukien vahvistamisesta neuvoston asetusten (EY) N:o 1452/2001, (EY) N:o 1453/2001 ja (EY) N:o 1454/2001 mukaisesti 28 päivänä joulukuuta 2001 annettua komission asetusta (EY) N:o 21/2002(7), sellaisena kuin se on viimeksi muutettuna asetuksella (EY) N:o 2225/2002(8), on muutettu useaan otteeseen. Selkeyden vuoksi asetus on syytä kumota ja sen säännökset sisällyttää tähän asetukseen.
(9) Toimien asianmukaisen toteutuksen varmistamiseksi vuonna 2003, tämän asetuksen soveltaminen on aiheellista aloittaa 1 päivästä tammikuuta 2003. Toimijoiden, jotka ovat esittäneet todistushakemuksensa asetuksen (EY) N:o 21/2002 mukaisesti sovellettavien määrien perusteella, olisi myös voitava hyötyä tästä. Tarvittavan seurannan varmistamiseksi ja mahdollisia korjauksia vuodesta 2004 alkaen vaativan epätoivotun kehityksen toteamiseksi tätä asetusta on sovellettava vuoden 2003 loppuun asti.
(10) Viljan, sianlihan, siipikarjanlihan ja munien, maidon ja maitotuotteiden, naudanlihan, lampaiden ja vuohien, rasvojen, sokerin, hedelmä ja vihannesjalosteiden, humalan, siementen ja kuivarehujen hallintokomiteat eivät yhteisessä kokouksessaan ole antaneet lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
1. Erityisen hankintajärjestelmän alustavan hankintataseen määrät, joista ei peritä tuontitullia kolmansista maista tuotaessa tai jotka saavat yhteisön tuotteille maksettavaa tukea, sekä yhteisön tuotteiden hankintaa varten maksettavien tukien määrät vahvistetaan tuotekohtaisesti:
a) liitteessä I Ranskan merentakaisten departementtien (DOM) osalta;
b) liitteessä III Madeiran ja Azoreiden osalta;
c) liitteessä V Kanariansaarten osalta.
2. Kunkin tuotteen osalta:
- sarakkeessa I olevia määriä sovelletaan yhteisön tuotteiden hankintaan maatalouden tuotantopanoksia ja jalostukseen tarkoitettuja tuotteita lukuun ottamatta,
- sarakkeessa II olevia määriä sovelletaan maatalouden tuotantopanosten ja syrjäisimmillä alueilla jalostettaviksi tarkoitettujen tuotteiden hankintaan,
- määriä, jotka saadaan sarakkeessa III tarvittaessa olevien viitemäärien avulla, sovelletaan kaikkien yhteisön tuotteiden hankintaan, kun nämä määrät ylittävät sarakkeissa I ja II olevat määrät.
2 artikla
Kaikkein syrjäisimpien alueiden kotieläintalouden tukemiseen tarkoitettujen eläinten ja munien määrä sekä tarvittaessa näiden hankintojen tekemiseksi myönnettävät tuet vahvistetaan:
a) liitteessä II Ranskan merentakaisten departementtien (DOM) osalta;
b) liitteessä IV Madeiran ja Azoreiden osalta;
c) liitteessä VI Kanariansaarten osalta.
3 artikla
Kumotaan asetus (EY) N:o 21/2002.
4 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Tätä asetusta sovelletaan 1 päivästä tammikuuta 31 päivään joulukuuta 2003. Jos asetuksessa (EY) N:o 21/2002 vahvistetut määrät ovat kyseisten tuotteiden osalta kuitenkin korkeampia kuinka tässä asetuksessa säädetyt määrät, edellisessä asetuksessa mainittuja määriä sovelletaan tämän asetuksen voimaantulon ja soveltamisen aloittamisen välisenä aikana esitettyjen hakemusten mukaisesti myönnettyihin tukiin.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä tammikuuta 2003.